जिले के तीनों विधानसभा सीटों पर वापसी के लिए भाजपा शुरू करेगी गढ़ वापसी अभियान
जशपुरनगर। जशपुर जिले के तीनों विधानसभा सीटों में जीत का परचम लहराने के लिए भाजपा गढ़ वापसी अभियान शुरू करने के लिए तैयार है। नगरपालिका जशपुर की पूर्व अध्यक्ष श्रीमती प्रियवंदा सिंह जूदेव ने उक्त बातें भाजपा प्रदेशाध्यक्ष अरूण साव से कही। अरूण साव अपने दो दिवसीय जशपुर प्रवास के पहले दिन श्रीमती जूदेव से मिलने उनके टेलीफोन एक्सचेंज के पास स्थित कार्यालय पहुंचे थे। इस दौरान सांसद श्रीमती गोमती साय,पार्टी के प्रदेश मंत्री प्रबल प्रताप सिंह जूदेव, पूर्व प्रदेश महामंत्री कृष्ण कुमार राय, जिलाध्यक्ष सुनिल गुप्ता, पूर्व भाजयुमो अध्यक्ष यशवंत जैन, पूर्व गृह मंत्री रामसेवक पैंकरा, प्रदेश संगठन महामंत्री पवन साय, भाजयुमो प्रदेश कार्यसमिति के सदस्य नीतिन राय सहित स्थानीय पदाधिकारी और कार्यकर्ता शामिल थे। चर्चा करते हुए प्रदेशाध्यक्ष अरूण साव ने कहा कि जशपुर जिला दिलीप सिंह जूदेव की कर्मभूमि है। यहां के तीनों सीटों पर पार्टी के विधायक होने पर ही उनके सपने के अनुरूप जनजातीय समुदाय का विकास संभव हैं। इस लक्ष्य को प्राप्त करने के लिए संगठन और कार्यकर्ताओं की सक्रियता बेहद आवश्यक है। इस पर श्रीमती प्रियंवदा सिंह जूदेव ने कहा कि इस साल होने वाले विधानसभा चुनाव में गढ़ वापसी करने के लिए भाजपा के पदाधिकारी और कार्यकर्ता पूरी तरह से तैयार हैं। पार्टी कार्यकर्ता एकजुट होकर जिले के तीनों विधानसभा सीटों पर बड़े अंतराल से जीत दिलाने के लिए अभियान शुरू करने के लिए तैयार है। कांग्रेस के चार साल के शासन ने जशपुर को विकास की मुख्यधारा से कोसो दूर कर दिया है। गरीबी,बेरोजगारी और भ्रष्टाचार चरम सीमा पर है। जनता भी कांग्रेस सरकार के झूठे वायदे को अच्छी तरह समझ चुकी है। इसलिए यह साल कांग्रेस सरकार की विदाई का साल होगा। प्रदेशाध्यक्ष अरूण साव ने श्रीमती जूदेव के गढ़ वापसी अभियान की प्रशंसा करते हुए उन्हें शुभ कामनाएं दी।
- Font Size
-
-
-
- Close